text: Drivvåd medlem af tyvebande anholdt
  24 marts 2011 kl. 07.35
  En østeuropæisk tyvebande blev overrasket under et indbrudsforsøg i Bylderup-Bov. Den ene af de fire mænd blev senere - drivende våd -  anholdt.
  Der blev fundet tyvekoster fra flere indbrud på egnen.
   
  De fire mænd blev opdaget, da de holdt i en stjålet Passat i indkørslen til en ejendom på Saksborgvej. De fire mænd - tre store og en lille - var på vej over til garagen, da beboeren råbte dem an.
  
  Flygtede over markerne
  De fire flygtede i den stjålne Passat i retning mod Tinglev.
  Her fik en af politiets patruljer kontakt med banden. De efterlod bilen og flygtede til fods over markerne. 
  Politiet fik fat den mindste af de fire mænd. Han var meget våd, fordi han havde forsøgt at krydse en af kanalerne på marken.
  
  Efterlyser tre
  De tre andre mænd forsvandt. 
  - Så hvis nogen ser tre udlændinge gå omkring i området, må de godt fortælle politiet det, siger vagtchef Henrik Sønderskov, Syd- og Sønderjyllands Politi. 
  Det forventes, at den anholdte mand, der kommer fra Rumænien, bliver fremstillet i grundlovsforhør.
  
  Tyvekoster
  Politiet gennemsøgte senere den stjålne Passat. Den indeholde tyvekoster fra flere indbrud på egnen. Bl.a. bærbare computere, smykker, parfune og et mindre kontant beløb. 
  Der var tyvekoster fra et indbrud på Rugmarken i Tinglev natten til tirsdag, så det formodes, at tyvebanden har været på spil flere steder.
  